**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

TPH/1178-20/2020.

**91/2020.(V.28.)**

**HATÁROZAT**

 - **veszélyhelyzetben átruházott hatáskörben meghozott döntésről** -

 **a „Vasvári Pál” Gyermekdíj odaítéléséről**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben eljárva, **Tiszavasvári Város Önkormányzata Képviselő-testülete helyett átruházott hatáskörben** az alábbi határozatot hozom:

1. **A „Vasvári Pál” Gyermekdíjat 2020. évben Kaska Kíra Sárának** (…………………………………………………………………...) **adományozom.**
2. **A döntésnek megfelelően gondoskodom** a kitüntetés előkészítéséről, valamint az azzal járó emléklap, emlékplakett és tárgyjutalom átadásáról, melyre a 2020. június 19-én megtartandó ballagáson kerül sor.

 **INDOKOLÁS**

Tiszavasvári Város Önkormányzata Képviselő-testülete az önkormányzat által adományozható kitüntetésekről és díjakról, valamint az önkormányzat címerének és zászlajának használatáról szóló 34/2010. (XII.17.) önkormányzati rendeletében (továbbiakban: Rendelet) foglalt hatáskörében eljárva évente „Vasvári Pál” Gyermekdíjat adományozhat.

A Képviselő-testület annak a Tiszavasvári alapfokú oktatási intézményben tanuló, 12. évét betöltött diáknak a részére, aki tanulmányi eredményével, közösségi munkájával kiemelkedik társai közül, vagy aki a korosztálya részére szervezett megyei, országos versenyeken kimagasló teljesítményt nyújtott, vagy a meghirdetett pályázatokon eredményesen szerepelt a „Vasvári Pál” Gyermekdíjat adományozhatja. A gyermekdíjra a javaslatok benyújtási határideje az adományozás évének április 30-ig terjedő időszaka. A gyermekdíj átadására minden évben – az intézmény vezetőjének döntése alapján – annak az alapfokú oktatási intézménynek a tanévzáró ünnepségén, vagy a ballagáson kerül sor, amelynek a kitüntetett tanulója. Egy évben a Képviselő-testület egy fő részére adományozhat gyermekdíjat. A gyermekdíjjal maximum a mindenkori köztisztviselői illetményalap 50%-a összeget elérő értékű tárgyjutalom és Vasvári Pál Emlékplakett kerül átadásra, emléklappal együtt.

A „Vasvári Pál” Gyermekdíjra **egy javaslat érkezett** határidőn belül, melyben az alábbi személyt jelölték meg: **Kaska Kíra Sára**, ……………………………………….. szám alatti lakos, aki a Tiszavasvári Kabay János Általános Iskola végzős diákja.

A kitüntetési javaslat indokolása szerint a jelölt személy sokoldalú egyéniség, az iskola és az osztályközösség aktív tagja, példamutató szorgalmával, munkájával, tisztelettudó magatartásával kivívta társai és tanárai elismerését is. Kiemelkedő tanulmányi eredménnyel végezte általános iskolai tanulmányait, minden év végén kitűnő bizonyítvánnyal büszkélkedhetett. Tanulmányi versenyek sokaságát nyerte megyei és országos szinten is (nyelv, természettudomány, humán műveltség). A képzőművészetek terén több kitüntető díjat is nyert, elsősorban a festészet művészeti ágban, de divattervezőként is bemutatkozott, ahol szintén országos első díjat nyert. Mindezek mellett a kézilabda csapat tehetséges sportolója, az edzések és a meccsek vezető egyénisége. Kiemelkedő munkát végzett a diákönkormányzatban is, ötleteivel és a megvalósításba fektetett munkájával színvonalasabbá tette a DÖK programjait. Az osztályközösség vezető egyénisége, valamint az iskolai, városi ünnepségek, rendezvények aktív szereplője. Sugárzó személyisége, szorgalma és kitartása méltóvá teszi a „Vasvári Pál” Gyermekdíj elnyerésére.

Magyarország Kormánya a veszélyhelyzet kihirdetéséről szóló **40/2020. (III.11.) Korm. rendeletével** az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári, 2020. május 28.

 **Szőke Zoltán**

 **polgármester**